B. Osobitná časť
K Čl. I [návrh zákona o Slovenskej lesníckej komore]
K § 1 a 2 
Uvádza sa predmet úpravy návrhu zákona a upravuje sa právne postavenie a sídlo lesníckej komory.
K § 3
	Upravuje sa pôsobnosť lesníckej komory a jej základné práva a povinnosti. Do pôsobnosti lesníckej komory sa v porovnaní s doterajšou právnou úpravou dopĺňa konanie týkajúce sa držiteľov osvedčení na výkon jednotlivých odborných spôsobilostí v lesníctve vrátane všetkých úkonov súvisiacich so získaním týchto odborných spôsobilostí a so zabezpečovaním priebežného celoživotného lesníckeho vzdelávania. Rozšírenie kompetencií lesníckej komory má za cieľ upraviť postavenie lesníckej komory na úroveň modernej profesijnej samosprávnej inštitúcie podobne ako pri iných profesijných komorách (napríklad Komora veterinárnych lekárov Slovenskej republiky, Komora geodetov a kartografov a pod.), ktoré v rámci svojej samosprávy a podľa osobitných zákonov samé vydávajú osvedčenia o odborných spôsobilostiach v danej oblasti vrátane gescie nad celoživotným vzdelávaním svojich členov, rozhodujú o strate ich platnosti a konajú vo veci disciplinárnych previnení alebo sankcií za porušenie povinností podľa právnych predpisov. 
	Postavenie lesníckej komory sa posilňuje aj v odseku 2 novou kompetenciou typicky patriacou podobným samosprávnym profesijným organizáciám, podľa ktorej bude lesnícka komora oprávnená podať návrh na začatie konania pred orgánom verejnej správy alebo na súde vo veciach ochrany práv a oprávnených záujmov svojich členov na základe plnomocenstva udeleného členom komory lesníckej komore. V odsekoch 3 a 4 sa upravujú práva a povinnosti lesníckej komory v oblasti získavania, spracúvania a ochrany osobných údajov v súvislosti s uplatňovaním tohto zákona tak, aby princípy a povinnosti vyplývajúce z osobitných predpisov na úseku ochrany osobných údajov boli naplnené.
K § 4
Upravuje sa vznik a zánik členstva v lesníckej komore. Odseky 1 a 2 ustanovujú osoby, ktoré sú povinne členmi komory a ktoré môžu byť členom komory. Toto rozdelenie vychádza z cieľov návrhu zákona a zámeru profesionalizácie lesníckej komory a vytvorenia silnej stavovskej organizácie s postavením kompetenciami voči odborne spôsobilým osobám v lesníctve tak, ako to majú iné stavovské a profesijné komory. Ide o odbornú spôsobilosť podľa zákona o lesoch [odborná spôsobilosť na vyhotovenie programov starostlivosti o lesy (ďalej len „PSL“), odborná spôsobilosť na výkon činnosti odborného lesného hospodára (ďalej len „OLH“)], zákona č. 138/2010 Z. z. [odborná spôsobilosť na činnosť s lesným reprodukčným materiálom (ďalej len „LRM“)], pričom fyzické osoby s touto odbornou spôsobilosťou sú podľa odseku 1 členmi lesníckej komory; členom komory sa stávajú automaticky získaním príslušnej odbornej spôsobilosti. Odsek 1 v spojení s čl. II. a III. ustanovuje, že na výkon činností, na ktoré sa vyžaduje odborná spôsobilosť v lesníctve, je potrebné, aby fyzická osoba vykonávajúca túto činnosť bola členom lesníckej komory. Vo vzťahu k fyzickým osobám-podnikateľom a k právnickým osobám sa tento automatický vznik členstva v lesníckej komore neuplatňuje z dôvodu, že výkon odborných činností podľa zákona o lesoch alebo zákona č. 138/2010 Z. z. je týmito osobami zabezpečovaný vždy prostredníctvom fyzickej osoby, ktorá má príslušnú odbornú spôsobilosť a ktorá je členom lesníckej komory.
Odsek 2 upravuje okruh osôb, ktoré sa môžu stať členmi lesníckej komory, t. j. ide o dobrovoľné členstvo. Upravujú sa podmienky, ktorých splnenie je potrebné na prijatie za člena lesníckej komory. Uvedené sa týka fyzických osôb, fyzických osôb-podnikateľov a právnických osôb, pričom podmienky ustanovené v odseku 2 sa týkajú preukázania vzťahu osoby, ktorá má záujem stať sa členom lesníckej komory, k lesníctvu a oblastiam priamo súvisiacim s lesníctvom, napríklad študent strednej alebo vysokej školy so študijným odborom s lesníckym zameraním, vlastník lesných pozemkov, obhospodarovateľ lesa a ďalší. 
V odsekoch 3 až 6 sa ustanovujú právna skutočnosť a deň, ktorým vzniká členstvo v lesníckej komore, základné náležitosti prihlášky za člena lesníckej komory a spôsob rozhodovania o prijatí za jej člena, proces evidencie v zozname členov lesníckej komory a všeobecný rozsah evidovaných údajov.
V odsekoch 7 až 9 sa upravujú podmienky zániku členstva v lesníckej komore a povinnosti lesníckej komory súvisiace s oznamovaním o zániku členstva a s vedením príslušnej evidencie. Zánik členstva v lesníckej komore s ohľadom na rozdielne podmienky je osobitne riešený vo vzťahu k fyzickej osobe a osobitne vo vzťahu k fyzickej osobe-podnikateľovi a právnickej osobe. Dôvody sú v oboch prípadoch obdobné, avšak pri fyzickej osobe, ktorá je držiteľom osvedčenia o odbornej spôsobilosti v lesníctve je dôvodom na zánik členstva v lesníckej komore aj strata platnosti takéhoto osvedčenia. To sa však vzťahuje iba na tú fyzickú osobu, ktorá v prípade straty platnosti takéhoto osvedčenia už v lesníctve nebude mať žiadnu inú odbornú spôsobilosť. Ak členstvo v lesníckej komore zanikne fyzickej osobe s odbornou spôsobilosťou z uvedeného dôvodu, nie je tým dotknutá možnosť, aby sa táto osoba stala novým členom lesníckej komory postupom podľa odseku 2, t. j. na základe prihlášky za člena komory. S ohľadom na skutočnosť, že členstvo v lesníckej komore je pri osobách podľa odseku 2 viazané, resp. podmienené vzťahom k lesníctvu, zánik tohto vzťahu je dôvodom na zánik členstva v lesníckej komore podľa odseku 7 písm. b) druhom bode, resp. podľa odseku 8 písm. b) a týka sa napríklad osoby, ktorá prestane byť vlastníkom lesných pozemkov, študenta, ktorý neabsolvuje úspešne štúdium na lesníckej škole, osoby, ktorá prestane byť obhospodarovateľom lesa a pod.; o zmenách v týchto skutočnostiach sa lesnícka komora dozvie v rámci plnenia oznamovacích povinností členov komory podľa § 6 písm. f). V odseku 9 sa ustanovuje oznamovacia povinnosť lesníckej komory voči osobe, ktorej zaniklo členstvo a evidenčná povinnosť o tejto skutočnosti v zozname členov. Odsek 10 upravuje evidenčnú povinnosť lesníckej komory o zániku členstva vo vzťahu k vedeniu informačného systému lesného hospodárstva. Odsek 11 vylučuje pôsobnosť správneho poriadku k vymedzeným konaniam vo veci vzniku alebo zániku členstva v lesníckej komore; ide o veci, v ktorých nemá fyzická osoba alebo právnická osoba nárok, a o veci, ktoré sú závislé od už existujúcich právnych skutočností. V prípade rozhodnutia o neprijatí za člena komory osoby, na ktorú sa nevzťahuje povinné členstvo, má tento uchádzač o členstvo k dispozícii opravný prostriedok (odvolanie), o ktorom rozhodne predseda komory v primerane aplikovanom rozsahu správneho konania.
K § 5 a 6
V § 5 sa upravuje základný rámec práva člena lesníckej komory. V § 6 sa upravuje základný rámec povinností člena lesníckej komory. Rozsah práv a povinností člena nadväzuje na doterajšiu aplikačnú prax vyplývajúcu zo zákona č. 259/1993 Z. z. doplňuje sa s ohľadom na cieľ a zámer návrhu zákona.
K § 7
§ 7 upravuje zdroje financovania lesníckej komory. Ustanovujú sa hlavné zdroje jej financovania a zároveň sa umožňuje využiť aj ďalšie nekonkretizované možnosti príjmov lesníckej komory. S ohľadom na navrhovanú profesionalizáciu lesníckej komory sa predpokladá jednak zvýšenie jej príjmov z členských príspevkov a uložených sankcií a jednak zvýšenie nákladov na jej činnosť v súvislosti so starostlivosťou o členskú základňu, výkon kompetencií lesníckej komory a krytí nákladov súvisiacich s činnosťou úradu komory.
K § 8
§ 8 ustanovuje v odseku 1 orgány lesníckej komory, v odseku 2 upravuje ich funkčné obdobie orgánov lesníckej komory a v odseku 3 funkčné obdobie členov orgánu lesníckej komory. Na základe doterajšej aplikačnej praxe sa v odseku 2 predlžuje trvanie funkčného obdobia orgánov lesníckej komory zo štyroch na päť rokov najmä s cieľom poskytnutia dostatočného času na realizáciu zámerov orgánov lesníckej komory počas funkčného obdobia predstavenstva, dozornej rady a disciplinárnej komisie. Zároveň sa ustanovuje, že voľby do orgánu lesníckej komory sa realizujú až v poslednom roku jej funkčného obdobia. V odseku 4 sa ustanovuje, že funkcie v orgánoch lesníckej komory okrem úradu komory sú čestné, pričom návrh zákona upravuje možnosť poskytnutia náhrady za stratu času a náhrady preukázateľných hospodárne vynaložených výdavkov. V odseku 5 sa s ohľadom na možnosť, že členom lesníckej komory môžu byť právnické osoby, a s ohľadom na aplikačné problémy vyplývajúce zo zmeny zástupcu právnickej osoby pri činnosti orgánu komory a stratu kontinuity v konaní takého člena orgánu lesníckej komory ustanovuje, že členom orgánu lesníckej komory môže byť len člen, ktorý je fyzickou osobou. 
K § 9
V kontinuite so zákonom č. 259/1993 Z. z. a s vybudovanou organizačnou štruktúrou oblastných lesníckych komôr sa v návrhu zákona táto organizačná štruktúra zachováva. Zároveň sa umožňuje, aby sa v rámci lesníckej komory mohli zriadiť aj odborné sekcie ako jej odborné a iniciatívne orgány, ktoré budú kreované najmä na odbornej úrovni, napríklad v členení podľa jednotlivých odborných spôsobilostí v lesníctve. Tým by sa mala zabezpečiť lepšia koordinácia činnosti lesníckej komory a presadzovanie záujmov jej členov. Ustanovuje sa, že postavenie, organizáciu a pravidlá činnosti oblastných komôr vrátane pravidiel súvisiacich s konaním valného zhromaždenia oblastnej komory upraví vnútorný predpis komory, ktorý schvaľuje valné zhromaždenie lesníckej komory; to sa analogicky týka aj odborných sekcií lesníckej komory.
K § 10
V odseku 1 sa upravuje pôsobnosť valného zhromaždenia, ako najvyššieho orgánu lesníckej komory. V odseku 2 sa upravuje členstvo vo valnom zhromaždení. Navrhovaná právna úprava bude mať za následok výrazné zvýšenie počtu členov komory (z niekoľkých stoviek na viac ako 2 000) a preto sa ustanovuje, že členmi valného zhromaždenia nebudú všetci členovia lesníckej komory ale len delegáti oblastných komôr zvolení na valných zhromaždeniach oblastných komôr. Počet delegátov, pravidlá ich voľby a spôsob hlasovania na valnom zhromaždení upraví volebný poriadok lesníckej komory. V odsekoch 3 a 4 sa upravuje účasť členov ďalších orgánov na zasadnutí valného zhromaždenia, ktorí nemajú hlasovacie právo okrem prípadu, že by boli delegátmi, a upravuje sa účasť ďalších osôb, ktoré sa môžu jej zasadnutia zúčastniť. V odseku 6 sa upravuje organizačná právomoc predstavenstva voči zvolávaniu zasadnutí valného zhromaždenia, najmä povinnosť zvolávať valné zhromaždenie minimálne raz za rok a zvolať ho na základe žiadosti členov alebo dozornej rady. Vnútorné predpisy môžu upraviť aj ďalší postup, napríklad v prípade, že predstavenstvo nezvolá zasadnutie valného zhromaždenia.
K § 11
V odsekoch 1 až 3 sa upravuje predstavenstvo lesníckej komory, jeho právne postavenie, zloženie, jeho hlavné kompetencie predstavenstva a činnosť. Ustanovuje sa minimálny počet členov predstavenstva, pričom komora má právo v stanovách si upraviť vyšší počet členov predstavenstva. Predstavenstvu sa ukladá plnenie jedného z hlavných cieľov tejto právnej úpravy – koordinovanie rozsahu a obsahu lesníckeho vzdelávania a organizácia skúšok odbornej spôsobilosti v lesníctve v spolupráci s Ministerstvom pôdohospodárstva a rozvoja vidieka Slovenskej republiky a Národným lesníckym centrom. Predstavenstvo bude odvolacím orgánom vo veci odvolania proti rozhodnutiu o uložení disciplinárneho opatrenia vydaného disciplinárnou komisiou podľa § 13.
Odseky 5 a 6 upravujú postavenie predsedu lesníckej komory a jeho kompetencie. Predseda stojí na čele predstavenstva, je štatutárnym orgánom lesníckej komory, pričom v špecifických veciach koná v mene lesníckej komory iný orgán; stanovy môžu upraviť aj ďalšie prípady, kedy konanie v mene komory patrí inému orgánu. Niektoré kompetencie komory vykonáva úrad komory, pričom o odvolaniach proti rozhodnutia riaditeľa úradu komory rozhoduje predseda lesníckej komory. Predseda v tomto prípade bude rozhodovať o odvolaní na základe návrhu disciplinárnej komisie, ktorá k týmto konaniam zriadi disciplinárny senát podľa § 14; ide o podobný postup ako pri konaní o rozklade podľa § 61 správneho poriadku. Predsedu bude zastupovať člen predstavenstva, pričom pravidlá určovania zástupcu a pravidlá zastupovania upraví lesnícka komora v stanovách. 
K § 12
Upravuje sa postavenie, pôsobnosť, zloženie a činnosť dozornej rady. Členovia dozornej rady sú volení valným zhromaždením. Dozorná rada bude mať päť členov a v záujme zabezpečenia nestrannosti jej činnosti sa umožňuje, aby členmi dozornej rady boli aj osoby, ktoré nie sú členmi lesníckej komory, pričom ich musí byť menšina. Kompetencie dozornej rady sú obdobné ako pri iných profesijných komorách a okrem výkonu kontrolných úkonov zahŕňajú aj povinnosti predkladať odpočet valnému zhromaždeniu a povinnosti dozornej rady vo vzťahu k predstavenstvu lesníckej komory. Z členstva v dozornej rade sa vylučujú členovia orgánov alebo zamestnanci úradu komory. 
K § 13 a 14
V porovnaní s doterajším zákonom č. 259/1993 Z. z. sa v § 13 upravuje disciplinárna zodpovednosť člena komory a podrobnosti o vzniku a činnosti disciplinárnej komisie. Členov disciplinárnej komisie volí valné zhromaždenie, pričom členovia disciplinárnej komisie budú zasadať vo viacerých senátoch; počet členov a počet senátov bude upravený vo vnútornom predpise lesníckej komory v tzv. disciplinárnom poriadku. Upravujú sa skutkové podstaty disciplinárnych previnení a vymedzujú sa osoby s disciplinárnou zodpovednosťou. Disciplinárnym previnením je len také konanie člena lesníckej komory, ktorým sa porušujú povinnosti člena komory ustanovené zákonom alebo vnútorným predpisom lesníckej komory, pričom musí ísť o závažné alebo opakované porušenie povinnosti. Disciplinárneho previnenia člena komory bude prejednávať disciplinárna komisia, ktorá za ne bude ukladať disciplinárne opatrenia. 
Postup pri posudzovaní porušení povinností a kvalifikáciu podmienok disciplinárnej zodpovednosti upraví vnútorný predpis lesníckej komory – disciplinárny poriadok. Disciplinárny poriadok teda upraví aj vymedzenie závažnosti alebo opakovanosti porušenia povinnosti, tzn. určí, ktoré porušenia povinností člena lesníckej komory sa považujú za závažné, a za akých okolností sa porušenia povinností budú považovať za opakované. Jeho obsahom budú aj podrobnosti o zložení disciplinárnej komisie a počte senátov ako aj úprava postupu pri vybavovaní podnetov na disciplinárne konanie zasielaných lesníckej komore. Podnet na konanie môže podať akákoľvek fyzická osoba alebo právnická osoba, avšak až z jeho obsahu vyplynie, či člen orgánu komory podá podľa odseku 4 samotný návrh na disciplinárne konanie. Disciplinárny poriadok môže ustanoviť, že podnety budú evidované v rámci oblastných komôr a po vybavení podnetu môže člen orgánu lesníckej komory môže podať návrh disciplinárnej komisie na začatie disciplinárneho konania.
Obdobne ako pri dozornej rade aj v tomto prípade zákon negatívne vymedzuje osoby, ktoré nemôžu byť členmi disciplinárnej komisie. Zároveň umožňuje, aby členom disciplinárnej komisie boli aj osoby, ktoré nie sú členmi lesníckej komory, pričom tento princíp sa uplatňuje aj pri kreovaní päťčlenných senátov; zákon súčasne určuje, aby aspoň jeden člen disciplinárnej komisie, resp. senátu mal právnické vzdelanie.
Na disciplinárneho konanie sa vzťahuje správny poriadok okrem tých jeho ustanovení, ktoré sú v prostredí samosprávnej inštitúcie – lesníckej komory – nevhodné alebo nepoužiteľné, napríklad ustanovenia o príslušnosti, obnove konania, vymedzení účastníka konania, ktorý je v tomto ustanovení osobitne upravený v odseku 4. Ustanovuje sa objektívna a subjektívna lehota na uloženie disciplinárneho opatrenia, ktorá reflektuje všeobecne zaužívanú prax. V záujme jednoznačnej aplikácie sa ustanovuje, že podpis rozhodnutia o uložení disciplinárneho opatrenia je právomocou predsedu senátu zriadeného v rámci disciplinárnej komisie. O odvolaní voči rozhodnutiu senátu o disciplinárnom previnení rozhoduje predstavenstvo.
V súvislosti s cieľom tejto právnej úpravy a profesionalizáciu lesníckej komory na princípe silnej stavovskej inštitúcie sa v § 14 ustanovuje, že lesnícka komora bude konať aj vo veciach porušení všeobecne záväzných právnych predpisov – teda o priestupkoch a iných správnych deliktoch – na úseku odborných spôsobilostí v lesníctve (zákon o lesoch, zákon č. 138/2010 Z. z.) vo vzťahu k všetkým osobám, ktoré sú držiteľmi odbornej spôsobilosti v lesníctve (OLH, vyhotoviteľ PSL, činnosť s lesným reprodukčným materiálom) bez ohľadu na to, či táto osoba je alebo nie je členom lesníckej komory (napríklad právnická osoba s takou odbornou spôsobilosťou). Prvostupňové rozhodnutie o priestupku alebo inom správnom delikte držiteľa osvedčenia vydá (napríklad na základe podnetu príslušného orgánu štátnej správy lesného hospodárstva) riaditeľ úradu lesníckej komory postupmi podľa zákona Slovenskej národnej rady č. 372/1990 Zb. o priestupkoch v znení neskorších predpisov a podľa správneho poriadku. O odvolaní proti takému rozhodnutiu bude rozhodovať predseda lesníckej komory. Na toto odvolacie konanie sa bude vzťahovať analogický postup ako v konaní o rozklade podľa § 61 správneho poriadku. Postavenie osobitnej komisie, ktorá odvolanie prejedná a pripraví podklady pre rozhodnutie predsedu lesníckej komory, bude mať samostatný senát disciplinárnej komisie pod vedením predsedu disciplinárnej komisie. Týmto sa (v spojení s prechodnými ustanoveniami v čl. II a čl. III) plynulo nadviaže na doterajšie konania orgánov štátnej správy v predmetných veciach veci a zabezpečí sa nestrannosť a nezávislosť v procese odvolacieho konania. Senát disciplinárnej komisie bez vzťahov k predstavenstvu a k úradu komory a k jeho zamestnancom (ktorí nemôžu byť členmi disciplinárnej komisie) bude viesť odvolacie konanie samostatne v správnom konaní a analogicky k § 61 správneho poriadku výsledok prejednania spolu s návrhom rozhodnutia o odvolaní predloží predsedovi lesníckej komory na rozhodnutie (§ 11 ods. 5 písm. c)). 
K § 15
Upravuje sa činnosť, postavenie a pôsobnosť úradu komory ako administratívneho orgánu lesníckej komory. Činnosť úradu komory bude podrobne upravená štatútom úradu komory, ktorý schvaľuje predstavenstvo, a financovaná bude z rozpočtu lesníckej komory, ktorý schvaľuje valné zhromaždenie. Podľa § 11 ods. 3 písm. e) riaditeľa úradu komory menuje a odvoláva predstavenstvo. Riaditeľ úradu je zamestnancom úradu komory, pričom počet ďalších zamestnancov úradu komory a ich úlohy budú upravené v štatúte úradu komory. V odseku 2 sú ustanovené činnosti, ktoré zabezpečuje úrad komory v mene komory. Ide jednak o úlohy administratívno-technického charakteru a jednak ide o veci, v ktorých úrad komory len koná a v ktorých rozhoduje riaditeľ úradu komory. Činnosť úradu komory je najširšou administratívnou podpornou činnosťou pre výkon pôsobnosti lesníckej komory podľa § 3 a pre činnosť jednotlivých orgánov lesníckej komory. Ide najmä o zabezpečenie vedenia evidencií súvisiacich so vznikom a zánikom členstva v lesníckej komore a vydávaním príslušných rozhodnutí, listín, oznámení, výpisov, so zabezpečením ochrany evidovaných osobných údajov, vedením údajov o osobách s odbornou spôsobilosťou v lesníctve v informačnom systéme lesného hospodárstva a o úkony súvisiace so spravovaním majetku lesníckej komory. Úrad komory bude vykonávať aj väčšinu činností súvisiacich s konaniami v oblasti lesníckeho vzdelávania a na úseku získania odbornej spôsobilosti v lesníctve, zároveň bude konať o porušeniach všeobecne záväzných právnych predpisov na tomto úseku.
K § 16
S cieľom zabezpečenia jednoznačného riešenia situácií, v ktorých by došlo k stretu záujmov alebo konfliktu medzi plnením práv a povinností člena komory podľa tohto zákona alebo vnútorných predpisov lesníckej komory a právami a povinnosťami podľa všeobecne záväzných právnych predpisov, ustanovuje sa, že v takýchto prípadoch majú prednosť práva a povinnosti podľa všeobecne záväzných právnych predpisov. Členmi lesníckej komory budú osoby, ktoré sú držiteľmi odbornej spôsobilosti v lesníctve a ako členovia lesníckej komory im budú z tohto postavenia vyplývať nielen zákonné práva a povinnosti člena komory, ale aj povinnosti, ktoré členovi komory vyplynú v uznesení a rozhodnutí orgánov komory. Tieto osoby však zároveň môžu byť alebo sú v pracovnoprávnych alebo iných podobných právnych vzťahoch (napríklad podľa zákona č. 55/2017 Z. z. o štátnej službe a o zmene a doplnení niektorých zákonov, Zákonníka práce, Občiansky zákonník), v ktorých sú viazaní právami a povinnosťami vyplývajúcimi z dotknutých právnych predpisov. 
K § 17 a 18
V prechodných ustanoveniach § 17 ods. 1 až 3 sa ustanovuje kontinuita doterajšieho právneho postavenia lesníckej komory a kontinuita členstva jej členov s právnym postavením lesníckej komory a členstvom jej členov upraveným týmto novým zákonom. Ustanovuje sa, že členovia doterajších orgánov komory, ktorým funkcia člena orgánu lesníckej komory vznikla podľa doterajšieho zákona, sú členmi orgánov lesníckej komory naďalej aj podľa nového zákona. Zároveň sa ustanovuje, že funkčné obdobie týchto súčasne existujúcich orgánov trvá tak, ako to vyplýva z ustanovení doterajšieho zákona č. 259/1993 Z. z., t. j. štyri roky. 
V § 17 ods. 4 až 6 sa ukladajú lesníckej komore a jej orgánom povinnosti súvisiace s prispôsobením právnych pomerov lesníckej komory tomuto zákonu. Lesnícka komora je povinná vypracovať do 31. marca 2027 návrhy vnútorných predpisov lesníckej komory podľa tohto nového zákona, ktorými sa lesnícka komora a jej členovia budú riadiť až do ich schválenia (vrátane prípadnej úpravy) na najbližšom valnom zhromaždení. Činnosť komory sa teda bude od vypracovania návrhov vnútorných predpisov realizovať tak, ako to bude vyplývať z týchto návrhov, a to až do ich schválenia na valnom zhromaždení, kedy sa stanú riadne vydanými vnútornými predpismi. V záujme transparentnosti v procese prijímania nových interných riadiacich predpisov komory v novej početnejšej členskej základni sa v rámci prechodných ustanovení zároveň ukladá povinnosť, aby sa návrhy týchto nových interných predpisov zverejnili v rovnakej lehote, v ktorej majú byť vyhotovené. Týmto postupom sa zabezpečí informovanosť členskej základne o ich obsahu tak, aby sa nimi mohli riadiť a aby sa prípadné pripomienky k ich obsahu mohli primerane zapracovať v procese ich následného schvaľovania.
Keďže nadobudnutím účinnosti tohto zákona sa fyzické osoby, ktoré sú držiteľmi odbornej spôsobilosti v lesníctve, stávajú členmi lesníckej komory, v § 17 ods. 5 a 6 sa ukladá lesníckej komore povinnosť oznámiť týmto novým členom, že sa stali členmi lesníckej komory, vyzvať ich na úhradu členského a zaevidovať ich v zozname členov lesníckej komory. Na tieto účely má využiť údaje z informačného systému lesného hospodárstva, v ktorom sú tieto osoby v príslušných registroch už evidované. S ohľadom na skutočnosť, že výška členského bude vyplývať z návrhu vnútorných predpisov a pri zohľadnení vysokej administratívnej náročnosti týchto úkonov sa táto úloha komory bude realizovať po vypracovaní návrhu vnútorných predpisov lesníckej komory, najmä finančného poriadku, táto povinnosť má byť splnená do konca júna 2027. Do rovnakého termínu má lesnícka komora na základe podkladov poskytnutých od dotknutých orgánov štátnej správy lesného hospodárstva aktualizovať údaje informačného systému lesného hospodárstva aj o fyzické osoby-podnikateľov a právnické osoby, ktoré sú držiteľmi osvedčenia o odbornej spôsobilosti v lesníctve. 
Vykonaním týchto krokov sa zabezpečí plnohodnotná transformácia lesníckej komory na profesijnú samosprávnu inštitúciu v novom právnom postavení a s novým úradom komory. Prvé najbližšie valné zhromaždenie, ktoré sa bude konať po nadobudnutí účinnosti tohto zákona, sa už bude realizovať novými postupmi a s plnou profesijne rozšírenou členskou základňou a voľbami delegátov na valné zhromaždenie podľa tohto zákona. 
§ 18 sa zrušuje doterajší zákon č. 259/1993 Z. z. 
K čl. II [živnostenský zákon]
Legislatívno-technická úprava odkazu na zákon č. 138/2010 Z. z.
K čl. III [zákon č. 145/1995 Z. z.]
Úprava sadzobníka správnych poplatkov nadväzuje na návrh zmien zákona o lesoch (čl. II) a zákona č. 138/2010 Z. z. (čl. III) v oblasti konaní orgánov štátnej správy vo veci vykonania skúšky odbornej spôsobilosti podľa týchto zákonov. Žiadosť o vykonanie takejto skúšky bola spoplatnená správnym poplatkom podľa položky 42a sadzobníka. Z dôvodu vypustenia tohto konania z kompetencií orgánov štátnej správy je predmetná položka už bezpredmetná a navrhuje sa preto jej vypustenie zo sadzobníka správnych poplatkov.
K čl. IV [zákon o lesoch]
K bodu 1 [§ 1 ods. 1 písm. e]
V kontexte s čl. I a úpravy zákona o lesoch je v predmete zákona potrebné doplniť právnu úpravu postavenia lesníckej komory v postupoch podľa zákona o lesoch.
K bodom 2 a 3 [4 ods. 1, § 4a ods. 4 písm. b), § 4a ods. 5 písm. d), § 4a ods. 9 písm. a), § 4a ods. 10 písm. f), § 4a ods. 12, § 4b ods. 1, § 4b ods. 2 písm. c), § 4b ods. 2 písm. c) body 1 a 2, § 4d ods. 2, § 4d ods. 3 písm. b), § 4e ods. 1 a 2, § 4f ods. 3, § 40 ods. 4, § 48 ods. 2 a 6]
V nadväznosti na úpravu § 47 ods. 2 a rozšírenie jeho pôsobnosti z doteraz upraveného jedného subjektu, ktorým bola právnická osoba, aj na fyzickú osobu-podnikateľa, je potrebné v niektorých súvisiacich ustanoveniach zákona upraviť znenie príslušných ustanovení tak, aby jednoduchým spôsobom reflektovali celú množinu fyzických osôb-podnikateľov a právnických osôb dotknutých § 47 ods. 2.
K bodu 4 [k § 23 ods. 2]
Zjednocujú sa údaje uvádzané na doklade vydávanom podľa § 23 ods. 2 s inými údajmi o fyzických osobách podľa zákona o lesoch. Údaje o dátume a mieste narodenia vykonávateľa ťažby, ktorý je fyzickou osobou, sa už nebudú na tomto doklade uvádzať. Zákon o lesoch už v súčasnosti nevyžaduje, aby sa tieto údaje uvádzali napríklad podľa § 4b ods. 2 písm. c) bodu 1 pri osobe OLH, ktorý je fyzickou osobou. Touto úpravou sa zabezpečí jednoduchšia aplikačná prax a zjednotí sa uplatňovanie zákona o lesoch v tejto oblasti.
K bodu 5 [k § 42]
V nadväznosti na čl. I a s ohľadom na vyvolané zmeny v takmer každom ustanovení § 42 sa uvádza nové znenie tohto paragrafu. Ďalej sa uvádza len odôvodnenie nových úprav v porovnaní s doterajším znením.
[§ 42 ods. 2]
Doplnením definície pojmu „prax v hospodárskej úprave lesa“ sa odstraňuje doterajšie právne vákuum v tejto oblasti.
[§ 42 ods. 3]
Upravuje sa len kompetencia lesníckej komory v oblasti odborných spôsobilosti, inak sa zachováva doterajšie znenie ustanovenia.
[§ 42 ods. 4]
Upravuje sa kompetencia lesníckej komory. Dopĺňa sa posledná veta, ktorou sa odstraňuje doterajšia absencia právnej úpravy v oblasti vydávania osvedčenia o odbornej spôsobilosti na vyhotovenie programu starostlivosti o lesy právnickej osobe.
[§ 42 ods. 5, 6, 9 a 10]
Upravuje sa kompetencia lesníckej komory vo vzťahu ku konaniam súvisiacim so získaním a zánikom odbornej spôsobilosti na vyhotovenie programu starostlivosti o lesy v nadväznosti na čl. I.
[§ 42 ods. 7] 
V doterajšom znení § 42 chýbalo ustanovenie upravujúce proces a podmienky zániku platnosti osvedčenia o odbornej spôsobilosti na vyhotovenie programu starostlivosti o lesy vydané fyzickej osobe-podnikateľovi alebo právnickej osobe. Odsek 7 ustanovuje, že ak fyzická osoba - podnikateľ skončí výkon činnosti alebo ak sa právnická osoba zruší alebo ak takáto osoba prestane spĺňať podmienky na výkon činnosti vyhotovovateľa programu starostlivosti o lesy vyplývajúce z § 42 ods. 4 zákona o lesoch, tejto osoba zaniká aj platnosť predmetného osvedčenia o odbornej spôsobilosti. Konanie v predmetnej veci vedie lesnícka komora. Doplnenie tohto ustanovenia je nevyhnutné aj v súvislosti s vedením príslušnej evidencie v informačnom systéme lesného hospodárstva.
[k § 42 ods. 8]
Upravuje sa kompetencia lesníckej komory, inak sa zachováva pôvodný obsah ustanovenia.
[§ 42 ods. 9 písm. a), § 47 ods. 18 písm. a) bod 3]
V doterajšej právnej úprave vykonanie skúšky odbornej spôsobilosti podľa § 42 alebo § 47 zákona o lesoch podliehalo úhrade správneho poplatku a ak poplatok nebol uhradený, správny orgán mohol konanie podľa § 42 alebo § 47 zákona o lesoch zastaviť vydaním rozhodnutia podľa zákona o správnych poplatkoch. Keďže skúšku odbornej spôsobilosti podľa zákona o lesoch po nadobudnutí účinnosti tohto zákona nebude už realizovať a zabezpečovať orgán štátnej správy ale lesnícka komora, žiadateľ o skúšku bude namiesto správneho poplatku uhrádzať lesníckej komore administratívny poplatok za vykonanie skúšky odbornej spôsobilosti v lesníctve a za účasť na skúške odbornej spôsobilosti v lesníctve [čl. I § 3 ods. 1 písm. i)]. Účel tohto poplatku je rovnaký, ako bol účel správneho poplatku, avšak v prípade jeho neuhradenia, zastavenie predmetného konania podľa zákona o správnych poplatkov bude bezpredmetné. S cieľom primeraného zabezpečenia aplikačnej praxe je preto potrebné doplniť do zákona o lesoch podmienku, že neuhradenie predmetného poplatku lesníckej komore je dôvodom na zastavenie konania o žiadosti o vykonanie skúšky. Táto právna úprava vo vzťahu k žiadateľovi o skúšku podľa doterajších právnych predpisov v porovnaní so žiadateľom podľa novej právnej úpravy nemá na žiadateľa samotného žiadny vplyv.
[§ 42 ods. 11] 
Upravuje sa doterajšie znenie § 42 v oblasti vedenia evidencie osvedčení o odbornej spôsobilosti na vyhotovenie programu starostlivosti o lesy a rozsahu zverejňovaných údajov. Navrhované znenie odsekov 11 a 12 upravuje rovnakú problematiku, avšak osobitne vo vzťahu k vlastnému vedeniu evidencie tejto odbornej spôsobilosti, osobitne k obsahu evidencie a zverejňovaných údajov pri fyzickej osobe a osobitne pri fyzickej osobe-podnikateľovi, resp. právnickej osobe. 
[§ 42 ods. 12]
Ide o doplnenie doterajšieho ustanovenia o vylúčení pôsobnosti správneho poriadku v postupoch podľa § 42 aj o prípad, kedy odborná spôsobilosť právnickej osoby zaniká z dôvodu zrušenia tejto právnickej osoby. 
K bodu 6 [§ 43 ods. 3 písm. b)]
Navrhovaná úprava odstraňuje aplikačný problém v konaniach o zmene predpisu programu starostlivosti o lesy v prípadoch, kedy sa zmena týka zásad vykonávania ťažby a oblastí s tým súvisiacich. Aplikačný problém spočíva v tom, že v rámci lesných porastov obhospodarovaných vlastníkmi alebo správcami lesných pozemkov na základe práv, ktoré vyplývajú z nájomného vzťahu vzniknutého zo zákona (bez zmluvných dojednaní a riadneho uzavretia nájomnej zmluvy) na základe zákona č. 229/1991 Zb. o úprave vlastníckych vzťahov k pôde v znení neskorších predpisov (ďalej len „zákon č. 229/1991 Zb.“), obhospodarujú obhospodarovatelia aj lesné pozemky známych vlastníkov. Ide o pozemky, ku ktorým vlastníci z rôznych dôvodov neboli ochotní alebo schopní predložiť podklady, na základe ktorých by sa mohol nájomný vzťah zo zákona skončiť. Ide najmä o neaktívnych vlastníkov s malými spoluvlastníckymi podielmi na parcelách, resp. na porastoch. Získanie súhlasu každého vlastníka, najmä pri veľkom počte vlastníkov s malým až mizivým podielom na poraste (ako veci spoločnej), je pri rozdrobenom vlastníctve prakticky nemožné, čo má za dôsledok obmedzenie v oblasti odborného obhospodarovania lesov a s tým súvisiacich príslušných konaní na úseku štátnej správy lesného hospodárstva. Uvedené sa rovnako týka obhospodarovania lesov na základe nájomného vzťahu vzniknutého na základe § 51c zákona o lesoch po pozemkových úpravách ako aj inštitútu tzv. osobitného obhospodarovania lesa podľa § 51d a nasl., ktorý bol do zákona o lesoch vložený práve z dôvodu zabezpečenia odborného obhospodarovania lesov v porastoch tých vlastníkov, ku ktorým bol síce nájomný vzťah podľa zákona č. 229/1991 Zb. v minulosti už ukončený, avšak v súčasnosti, najmä s ohľadom na rozdrobenosť vlastníctva, sa vlastníci nedokážu alebo nechcú spojiť a samostatne v lese hospodáriť. Ani v prípade osobitného obhospodarovania lesa (§ 51d), resp. pri nájomnom vzťahu po pozemkových úpravách (§ 51c) nie je medzi vlastníkmi lesných pozemkov a obhospodarovateľom lesa uzavretá písomná zmluva, a teda konkrétne podmienky a dojednania medzi vlastníkom lesa a obhospodarovateľom lesa nie sú nikde upravené.
S ohľadom na uvedené sa navrhuje, aby k zmene programu starostlivosti o lesy v danej oblasti sa nevyžadoval súhlas vlastníkov, čo umožní racionálne obhospodarovanie lesov v rozsahu limitov a možností, ktoré vyplývajú zo zákona o lesov. Zároveň práva dotknutých vlastníkov lesných pozemkov budú chránené tým, že vlastníci sú účastníkmi správneho konania o zmene programu starostlivosti o lesy. Okrem toho, ak by išlo o aktívneho vlastníka alebo vlastníkov, ktorí by konali vo veci ukončenia nájomného vzťahu zo zákona postupmi podľa zákona č. 229/1991 Zb., títo vlastníci môžu na základe § 22a ods. 9 a 12 zákona č. 229/1991 Zb. odborné hospodárenie v lesoch vykonávané obhospodarovateľom lesa obmedziť vrátane obmedzenia na úseku konania o zmene programu starostlivosti o lesy.
Navrhovaná úprava žiadnym spôsobom nezasahuje do povinnosti predkladať súhlas vlastníka v ostatných prípadoch, t. j. ak nejde o obhospodarovanie lesa na základe zákona č. 229/1991 Zb. alebo na základe nájomného vzťahu po pozemkových úpravách podľa § 51c alebo na základe osobitného obhospodarovania lesa podľa § 51d a nasl. zákona o lesoch.
K bodu 7 [§ 45 ods. 1]
Legislatívno-technická úpravu v nadväznosti na úpravu § 42 ods. 11 a § 47 ods. 2.
K bodom 8 až 10 [§ 47 a 48]
V nadväznosti na čl. I a s ohľadom na vyvolané zmeny v takmer každom ustanovení § 47 sa uvádza nové znenie tohto paragrafu. Ďalej sa uvádza len odôvodnenie nových úprav v porovnaní s doterajším znením.
[§ 47 ods. 1 a 2] 
V nadväznosti na čl. I (§ 4 ods. 1) sa v odsekoch 1 a 2 ustanovuje, že osobou, ktorá môže zabezpečovať činnosť OLH je okrem právnickej osoby aj fyzická osoba-podnikateľ, pričom v oboch prípadoch platí doterajšia podmienka, že to tieto osoby môžu zabezpečovať výkon činnosti OLH len prostredníctvom fyzickej osoby, ktorá má odbornú spôsobilosť na výkon činnosti OLH. Okrem toho sa do týchto ustanovení dopĺňa, že predmetom zápisu do registra hospodárov sú aj osoby podľa odseku 2, t. j. fyzické osoby-podnikatelia a právnické osoby, ktoré zabezpečujú výkon činnosti OLH v intenciách podmienok uvedených v odseku 2. Rozšírenie rozsahu registra hospodárov je v kontexte na prepojenie údajov v informačnom systéme lesného hospodárstva nevyhnutné, a to z dôvodu povinnosti vedenia evidencie o týchto osobách v evidencii lesných pozemkov podľa § 4 a nasl. Týmto postupom sa zjednotí doterajšia nejednotná prax v tejto oblasti evidencie v informačnom systéme lesného hospodárstva.
[§ 47 ods. 3 a 4] 
V odseku 3 sa doplnením definície pojmu „prax v lesníckych činnostiach“ odstraňuje doterajšie právne vákuum, resp. nejednotnosť v tejto oblasti.
Zároveň sa v odsekoch 3 a 4 upravuje možnosť získania osvedčenia na výkon činnosti OLH zamestnancom štátnej správy lesného hospodárstva. Zmena v tejto oblasti nastáva preto, že Slovenská lesnícka komora podľa navrhovanej úpravy bude gestorom odbornej a obsahovej náplne skúšky na výkon činnosti odborného lesného hospodára, avšak lesnícka komora žiadnym spôsobom nezasahuje do obsahu a zamerania skúšky na získanie osobitného kvalifikačného predpokladu na výkon štátnej správy lesného hospodárstva realizovanú v gescii príslušných orgánov štátnej správy podľa § 57 zákona o lesoch. Lesnícka komora teda nemôže byť garantom, že osoby s osobitným kvalifikačným predpokladom na výkon štátnej správy lesného hospodárstva zvládnu odbornú problematiku výkonu činnosti odborného lesného hospodára v plnom rozsahu, keďže táto presahuje dodržiavanie a uplatňovanie všeobecne záväzných právnych predpisov, na ktoré je skúška osobitného kvalifikačného predpokladu zameraná, a to v súlade so zameraním štátnej správy lesného hospodárstva. Z uvedeného dôvodu sa zo znenia § 47 ods. 4 vypúšťa príslušný text a skúška na získanie osobitného kvalifikačného predpokladu na výkon štátnej správy lesného hospodárstva už nebude nahrádzať skúšku na výkon činnosti odborného lesného hospodára. S cieľom, aby osoby, ktoré vykonávajú štátnu správu lesného hospodárstva sa mohli uchádzať o vykonanie skúšky odborného lesného hospodára, sa zároveň navrhuje rozšírenie obsahu praxe v lesníckych činnostiach a znenie § 47 ods. 3 sa doplňuje tak, že za túto prax sa bude považovať aj výkon štátnej správy lesného hospodárstva podľa zákona o lesoch s minimálnou dĺžkou piatich rokov.
[§ 47 ods. 4, 5, 16, 17, 18 a 19, § 48 ods. 2 písm. m) a n)]
Legislatívno-technická úprava v nadväznosti na čl. I (§ 3 ods. 1) najmä vo vzťahu ku konaniam súvisiacim so získaním a zánikom odbornej spôsobilosti na výkon činnosti OLH a vo vzťahu k povinnostiam OLH v novej kompetencií lesníckej komory.
[§ 47 ods. 6 a 7]
Doterajšia aplikačná prax v konaniach a rozhodovaniach o zániku platnosti osvedčenia na výkon činnosti OLH bola pri uplatňovaní § 47 ods. 6 nejednotná a vykazovala rôzne postupy konajúcich orgánov, najmä pri uplatňovaní § 63 až 65 zákona o lesoch, napriek tomu, že § 47 ods. 6 jednoznačne (a vo vzťahu k zákonu o lesoch ako celku osobitne) upravuje postup pri konaniach voči OLH, ktorí porušili svoje povinnosti vyplývajúce zo zákona o lesoch. Z uvedeného dôvodu sa v novom znení upravuje doterajšie znenie odseku 6 a ustanovuje sa, v ktorých prípadoch sa za porušenie povinností koná o zániku platnosti osvedčenia, v ktorých prípadoch sa koná o uložení sankcie za priestupok a ako sa postupuje v prípade opakovaného porušenia povinností; za opakované porušenie povinnosti OLH sa považuje také porušenie, ktoré je svojim obsahom totožné s predchádzajúcim (teda prvým) porušením povinnosti a k druhému porušeniu tej istej povinnosti došlo pred uplynutím 15 rokov. Tým nie je dotknutá možnosť zániku platnosti osvedčenia za iné porušenie povinností OLH. Zároveň s ohľadom na túto osobitnú úpravu stíhania porušenia zákona o lesoch v § 47 sa novým odsekom 7 ustanovuje vylúčenie aplikovania § 63 v konaniach podľa § 47 ods. 6, pričom s ohľadom na skutočnosť, že OLH je vždy iba fyzická osoba, možnosť uloženia pokuty za iný správny delikt sa v týchto ustanoveniach vôbec nepredpokladá. 
[§ 47 ods. 9 až 12]
V odsekoch 9 až 12 sa odstraňuje dlhodobý aplikačný problém na úseku výkonu činnosti OLH na výmere väčšej ako 2 000 ha, ktorý sa v doterajšej aplikačnej praxi týkal najmä rôzneho plnenia podmienky výkonu činnosti OLH k výmere nad 2000 ha na základe zamestnávania ďalšieho odborného lesníckeho personálu a nejednotnosti v konaní príslušných orgánov štátnej správy lesného hospodárstva v konaniach o vydaní súhlasu na výkon činnosti OLH k výmere nad 2000 ha. Táto nejednotnosť vychádzala z doterajšieho znenia zákona (pôvodný § 47 ods. 8) najmä v tom, že podmienky na výkon činnosti OLH na základe zamestnávania ďalšieho lesníckeho personálu a problematika udelenia súhlasu orgánu štátnej správy na výkon činnosti OLH k výmere väčšej ako 2 000 ha nebolo v zákone o lesoch bližšie upravené, dotknuté ustanovenie nebolo od prijatia zákona o lesoch v roku 2005 novelizované a v súčasnosti jeho znenie nie je kompatibilné s aktuálnou aplikačnou praxou a vôbec s požiadavkami praxe.
Navrhovanou úpravou sa doterajšie podmienky umožňujúce výkon činnosti OLH nad 2000 ha aj bez súhlasu orgánu štátnej správy lesného hospodárstva (§ 47 ods. 10) rozširujú o možnosť, že obhospodarovateľ lesa, pre ktorého OLH bude vykonávať svoju činnosť, bude musieť zamestnávať odborný lesnícky personál. V prípade uplatnenia tejto možnosti sa predpokladá, že zmluva medzi obhospodarovateľom lesa a OLH (§ 47 ods. 14) bude obsahovať aj dojednania o podmienkach spolupráce medzi osobou OLH a lesníckym personálom v pracovnoprávnom pomere s obhospodarovateľom lesa. Zároveň sa upresňuje, že odborný lesnícky personál bez ohľadu na to, či je zamestnancom OLH alebo osoby zabezpečujúcej výkon činnosti OLH podľa § 47 ods. 2 alebo zamestnancom obhospodarovateľa lesa, nemôže byť zároveň aktívnym OLH, t. j. nemôže byť takýmto zamestnancom a zároveň vykonávať činnosť OLH; to neplatí ak ide o výkon činnosti OLH k výmere menšej ako 500 ha. Táto podmienka (výluky výkonu činnosti OLH) sa uplatní až od účinnosti návrhu zákona, pričom doterajšie zmluvné vzťahy (uzatvorené do účinnosti tohto návrhu zákona) ostávajú nedotknuté a budú platné dovtedy, kým bude platiť predmetný zamestnanecký vzťah. Týmto riešením sa zabezpečí jednotnosť budúcej aplikačnej praxe a zároveň jednoznačnosť a právna istota v súčasných právnych vzťahoch. 
V rámci § 47 ods. 11 sa upravuje druhá zákonná možnosť výkonu činnosti OLH k výmere nad 2000 ha a to na základe súhlasu orgánu štátnej správy lesného hospodárstva. Orgán štátnej správy lesného hospodárstva môže vydať predmetný súhlas bez ďalších podmienok až do výmery 4000 ha, avšak ak by sa mal vydať súhlas k výmere, ktorá presahuje 4000 ha, na vydanie súhlasu orgánu štátnej správy sa vyžaduje splnenie podmienky zamestnávania odborného lesníckeho personálu primerane v zmysle § 47 ods. 10. 
Navrhovaná úprava v tomto prípade nekonkretizuje, ku ktorým hektárom a zmluvám s obhospodarovateľom lesa (resp. s OLH alebo osobou podľa § 47 ods. 2) je potrebné predmetný pracovnoprávny vzťah preukázať, a teda nie je určujúce, či tento pracovnoprávny vzťah bude mať OLH uzatvorený k „svojim“ prvým hektárom, na ktorých bude vykonávať činnosť OLH, alebo k posledným. Ak by však výmera činnosti OLH mala presiahnuť 4 000 ha, každý hektár nad výmeru 4 000 ha musí byť takou zmluvou pokrytý. Toto riešenie vyplynulo z podnetov OLH a z aplikačnej praxe najmä v rámci vyššie spomínanej nejednotnosti uplatňovania doterajšieho znenia zákona; tento nedostatok sa týmto odstraňuje. Uvedené riešenie sa netýka výkonu činnosti OLH na výmere menšej ako 4 000 ha – v takom prípade sa pri vydávaní súhlasu orgánu štátnej správy lesného hospodárstva (k výmere od 2 000 do 4 000 ha) žiadne podmienky neuplatňujú.
V záujme právnej istoty doterajších právnych vzťahov sa v rámci prechodných ustanovení potvrdzuje, že súhlas orgánu štátnej správy lesného hospodárstva vydaný v predmetnej veci do účinnosti tohto zákona nie je touto novou právnou úpravou dotknutý a ostáva v platnosti do doby, ktorá sa na konkrétny súhlas vzťahuje, ak je v rámci vydaného súhlasu uvedená, alebo ostáva v platnosti do doby, kým nedôjde k zániku súhlasu podľa § 47 ods. 12, ak to bude s ohľadom na obsah súhlasu relevantné.
Zároveň sa upravuje miestna príslušnosť pre konanie orgánu štátnej správy, ktorá sa v prípade konania o udelenie súhlasu na výkonu činnosti OLH k výmere väčšej ako 2 000 ha (§ 47 ods. 11) odvodzuje od miesta výkonu činnosti OLH, a nie od miesta jeho trvalého pobytu alebo miesta podnikania, resp. sídla. Príslušný orgán štátnej správy lesného hospodárstva bude v konaní o zápise OLH do evidencie lesných pozemkov podľa § 4b ods. 1 a § 4d ako aj v konaní o zápise obhospodarovateľa lesa do evidencie lesných pozemkov [pri posudzovaní podkladov podľa § 4a ods. 5 písm. d)] pri osobe OLH povinný preveriť, k akej výmere na území Slovenskej republiky dotknutý OLH už vykonáva svoju činnosť a či výkon jeho činnosti k ďalším hektárom lesných pozemkov, ku ktorým sa konanie orgánu štátnej správy vedie, je alebo nie je podmienený vydaním súhlasu orgánu štátnej správy podľa § 47 ods. 11; k tomu orgán štátnej správy lesného hospodárstva využije údaje z informačného systému lesného hospodárstva. V tomto prípade nejde o novú kompetenciu orgánu štátnej správy lesného hospodárstva, pretože konanie o udelení súhlasu k výkonu činnosti OLH k výmere väčšej ako 2 000 hektárov sa vedie aj podľa doterajšieho znenia zákona o lesoch, pričom s cieľom zjednotenia aplikačnej praxe sa v tejto časti návrhu zákona podrobnejšie a precíznejšie upravuje tento postup.
Na účely zabezpečenia primeranej kontroly plnenia povinností a podmienok vyplývajúcich z § 47 ods. 10 alebo ods. 11 sa do obsahu registra OLH dopĺňa, že register OLH bude v informačnom systéme lesného hospodárstva okrem iných údajov obsahovať aj údaj o celkovej výmere , na ktorej v rámci Slovenskej republiky konkrétny OLH vykonáva svoju činnosť, údaj o vydaní súhlasu orgánu štátnej správy lesného hospodárstva podľa § 47 ods. 11 a údaj o počte osôb u daného obhospodarovateľa lesa, ktoré sú súčasťou odborného lesného personálu podľa § 47 ods. 10 bez ohľadu na to, kto ich zamestnáva.
[§ 47 ods. 14 a 20]
Doterajšie znenie v oblasti uzavretia zmluvy medzi OLH a obhospodarovateľom lesa sa v odseku 14 aktualizuje so zohľadnením súvisiacich novelizačných úprav § 47. V súvislosti s doplnení vedenia registra hospodárov aj pri osobách zabezpečujúcich výkon činnosti OLH (§ 47 ods. 2) a so zohľadnením novelizačných úprav v rámci § 47 sa v odseku 20 upravujú aj ustanovenia o zverejňovaní obsahu registra hospodárov.
[§ 48 ods. 2 písm. m) a n)]
Legislatívno-technická úprava v povinnostiach OLH v nadväznosti súvisiace úpravy zákona o lesoch v kontexte nových kompetencií lesníckej komory.
K bodu 11 [nadpis nad § 56]
Legislatívno-technická úprava v nadväznosti na doplnenie kompetencií lesníckej komory do zákona o lesoch. 
K bodom 12 až 17 [§ 58 ods. 1 písm. g), § 58 ods. 2 písm. h) a j), § 59 písm. k), § 60 ods. 1 písm. n) a p)]
Legislatívno-technické úpravy v kompetenciách orgánov štátnej správy lesného hospodárstva v nadväznosti navrhované úpravy zákona o lesoch v kontexte nových kompetencií lesníckej komory podľa čl. I (§ 3 ods. 1) najmä vo vzťahu ku konaniam súvisiacim so získaním a zánikom odbornej spôsobilosti v lesníctve a s lesníckym vzdelávaním. Zároveň sa zabezpečuje nadväznosť medzi ustanoveniami zákona o lesníckej komore (čl. I) a zákona o lesoch v tejto oblasti.
K bodom 18 a 19 [§ 60 ods. 2 písm. j) a m)]
Orgány štátnej správy lesného hospodárstva majú v konaní podľa § 10 ods. 2 písm. c) prvého bodu zákona č. 220/2004 Z. z. o ochrane a využívaní poľnohospodárskej pôdy a o zmene zákona č. 245/2003 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov vydať záväzné stanovisko, a to v prípade, ak ide o poľnohospodársku pôdu, na ktorej sa nachádzajú lesné porasty. V zákone o lesoch táto kompetencia orgánu štátnej správy lesného hospodárstva nie je zakotvená, čo má za následok nadväzujúce aplikačné problémy. Navrhovanou úpravou, t. j. doplnením kompetencie podľa citovaného zákona do zákona o lesoch, sa tento nedostatok odstraňuje. V tejto súvislosti sa dopĺňa aj úprava znenia poznámky pod čiarou k odkazu 87a. Zároveň sa do kompetenčného ustanovenia vkladá väzba na kompetencie orgánu štátnej správy vyplývajúce zo zákona o lesoch a opravujú sa formálne chyby.
K bodu 20 [§ 60a]
S ohľadom na zmeny v kompetenciách lesníckej komory vyplývajúce z čl. I je potrebné do kompetenčných ustanovení zákona o lesoch doplniť postavenie lesníckej komory a jej kompetencie v konaniach v oblasti odborných spôsobilostí v lesníctve.
K bodom 21 až 24 [§ 64g, 65 ods. 1 až 3]
Legislatívno-technická úprava v nadväznosti na doplnenie kompetencií lesníckej komory do zákona o lesoch.
K bodu 25 [§ 65 ods. 7] 
V nadväznosti na úpravu postavenia a kompetencií lesníckej komory v čl. I (§ 15 ods. 6) je potrebné upraviť doterajšie znenie tak, že výnosy z pokút sú príjmom štátneho rozpočtu iba v prípade, ak ich uložil orgán štátnej správy, kým výnosy z pokút uložené samosprávnou organizáciou (lesníckou komorou) budú jej príjmom.
K bodom 26 a 27 [§ 66 písm. e) a g)]
Upravuje sa znenie písmen e) a g) z dôvodu potreby vyjasnenia a zjednotenia splnomocňovacích ustanovení na vydanie vykonávacieho predpisu týkajúceho sa postupov pri overovaní odbornej spôsobilosti vyhotovovateľov PSL a OLH a vedenia registra hospodárov.
K bodu 28 [§ 67 ods. 11]
Doplňuje sa rozsah údajov, ktoré je fyzická osoba povinná poskytovať v konaniach podľa zákona o lesoch, o rodné číslo. Tento údaj nebude zverejňovaný. Dôvodom tejto úpravy je skutočnosť, že informačný systém lesného hospodárstva bude v rámci e-governmentu automatizovane prepojený s registrom fyzických osôb, čo by však bez zabezpečenia identifikátora fyzickej osoby, ktorým je rodné číslo, nebolo možné.
K bodu 29 [§ 68k]
Prechodné ustanovenia k úpravám zákona o lesoch účinných od 1. januára 2027 upravujú proces dokončenia začatých a zatiaľ neukončených konaní na úseku odbornej spôsobilosti podľa § 42 alebo § 47, garantujú platnosť doteraz vydaných osvedčení a vykonaných skúšok a upravujú proces odovzdania dokumentácie súvisiacej s odbornými spôsobilosťami komore. Na účely zabezpečenia vedenia evidencie lesníckou komorou sa držiteľom osvedčení v rámci prechodných ustanovení určuje lehota na poskytnutie údajov lesníckej komore tak, aby lesnícka komora mohla v intenciách prechodných ustanovení uvedených v čl. I splniť svoje povinnosti.
K čl. V [zákon č. 138/2010 Z. z.]
K bodom 1 a 2 [§ 1 ods. 1 písm. e), odkazy 1 a 1a]
V kontexte s čl. I a úpravy zákona č. 138/2010 Z. z. je v predmete zákona potrebné doplniť právnu úpravu postavenia lesníckej komory v postupoch podľa zákona č. 138/2010 Z. z.
K bodom 3 až 5 [§ 17 ods. 1 a 2] 
V súvislosti s tým, že odborná spôsobilosť v lesníctve bude spojená s povinným členstvom v komore, ustanovuje sa, že podmienkou výkonu odborne spôsobilej činnosti je členstvo v komore.
V súvislosti so zmenami v kompetenciách v oblasti odbornej spôsobilosti v lesníctve vyplývajúce z čl. I do zákona č. 138/2010 Z. z. dopĺňa, že osvedčenie na činnosť s lesným reprodukčným materiálom bude vydávať lesnícka komora. Zároveň v nadväznosti na zákon č. 422/2015 Z. z. o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov v znení neskorších predpisov sa do odseku 2 písm. b) dopĺňa, že doklad obdobný slovenskému dokladu o odbornej spôsobilosti na činnosť s lesným reprodukčným materiálom vydaný iným členským štátom má byť pre účely zákona o lesnom reprodukčnom materiáli posúdený postupmi podľa citovaného zákona č. 422/2015 Z. z.
K bodom 6 a 7 [§ 18 ods. 1 a 2, § 19 ods. 1 písm. b) a e), § 19 ods. 2 písm. e), § 19 ods. 3 a 5, § 26 ods. 2 písm. b)]
Legislatívno-technická úprava v nadväznosti na úpravu čl. I (§ 3 ods. 1) najmä vo vzťahu ku konaniam súvisiacim so získaním a zánikom odbornej spôsobilosti na činnosti s lesným reprodukčným materiálom v nových kompetenciách lesníckej komory.
K bodom 8 až 11 [§ 21 až 23]
Legislatívno-technická úprava najmä v kompetenciách orgánov štátnej správy lesného hospodárstva v nadväznosti ďalšie úpravy zákona č. 138/2010 Z. z. v kontexte nových kompetencií lesníckej komory podľa čl. I (§ 3 ods. 1) najmä vo vzťahu ku konaniam súvisiacim so získaním a zánikom odbornej spôsobilosti v lesníctve a s lesníckym vzdelávaním.
K bodu 12 [§ 23a]
S ohľadom na zmeny v kompetenciách lesníckej komory vyplývajúce z čl. I je potrebné do kompetenčných ustanovení zákona č. 138/2010 Z. z. doplniť postavenie lesníckej komory a jej kompetencie v konaniach v oblasti odborných spôsobilostí v lesníctve. 
K bodom 13 a 14 [§ 24 ods. 2]
Ide o úpravu a doplnenie kompetencií národného lesníckeho centra ako orgánu odbornej kontroly aj v nadväznosti na nové kompetencie lesníckej komory v oblasti odborných spôsobilostí v lesníctve.
K bodom 15 až 23 [§ 26 až § 28 ods. 1 až 3]
Na základe skúseností z aplikačnej praxe v oblasti ukladania sankcií za porušenie zákona č. 138/2010 Z. z. najmä v oblasti porušovania povinností na úseku ohlasovania zmien v zdrojoch lesného reprodukčného materiálu sa do ustanovení o priestupkoch (§ 26) a do ustanovení o ukladaní sankcií za iný správny delikt (§ 27) osobám, ktoré nie sú držiteľmi osvedčenia o odbornej spôsobilosti na činnosti s lesným reprodukčným materiálom, dopĺňa aj skutková podstata nesplnenia ohlasovacej povinnosti alebo inej povinnosti uloženej zákonom č. 138/2010 Z. z. Týmto doplnením sa odstraňuje doterajšie právne vákuum, keďže uloženie sankcie za priestupok alebo za iný správny delikt pre neplnenie tejto zákonnej povinnosti nebolo explicitne v § 26 a 27 ustanovené.
V nadväznosti na ustanovenia zákona o lesníckej komore (čl. I) v oblasti kompetencií orgánu štátnej správy a lesníckej komory pri riešení porušení povinností držiteľom osvedčenia o odbornej spôsobilosti na činnosti s lesným reprodukčným materiálom sa § 27 (iné správne delikty) dopĺňa o nový odsek 2, pričom odsek 1 sa bude týkať len osôb, ktoré nie sú držiteľmi predmetného osvedčenia o odbornej spôsobilosti. Odsek 2 sa vťahuje na držiteľa predmetného osvedčenia o odbornej spôsobilosti a obsahovo sa takmer zhoduje s doterajším znením odseku 1, avšak s vypustením tých dôvodov na uloženie sankcie za iný správny delikt, ktoré sa na držiteľa osvedčenia nevzťahujú. Zároveň sa v § 26 až 28 vykonávajú aj ďalšie súvisiace legislatívno-technické úpravy.
K bodu 23 [§ 28 ods. 6]
Navrhovaná úprava nadväzuje na úpravu postavenia a kompetencií lesníckej komory v čl. I (§ 15 ods. 6), pričom v tejto súvislosti je potrebné upraviť doterajšie znenie tak, že výnosy z pokút sú príjmom štátneho rozpočtu iba v prípade, ak ich uložil orgán štátnej správy, kým výnosy z pokút uložené samosprávnou organizáciou (lesníckou komorou) budú jej príjmom.
K bodom 24 až 26 [§ 30 ods. 2 až 4]
Dopĺňa sa rozsah údajov, ktoré je fyzická osoba povinná poskytovať v konaniach podľa zákona č. 138/2010 Z. z., o rodné číslo a elektronickú kontaktnú adresu, pričom sa zároveň ustanovuje, že údaj o rodnom čísle nebude v informačnom systéme zverejňovaný. Dôvodom tejto úpravy je skutočnosť, že informačný systém lesného hospodárstva bude v rámci e-governmentu automatizovane prepojený s registrom fyzických osôb, čo by však bez zabezpečenia identifikátora fyzickej osoby, ktorým je rodné číslo, nebolo možné. Zároveň v nadväznosti na úpravu kompetencií v oblasti vedenia evidencie o držiteľoch osvedčenia o odbornej spôsobilosti na činnosti s lesným reprodukčným materiálom a evidencie o vydaných osvedčeniach sa do tohto ustanovenia dopĺňa, že túto evidenciu bude zabezpečovať lesnícka komora v rámci už existujúceho a funkčného informačného systému lesného hospodárstva.
K bodu 27 [§ 32d]
Prechodné ustanovenia k úpravám zákona č. 138/2010 Z. z. účinných od 1. januára 2027 upravujú proces začatých a neukončených konaní na úseku odbornej spôsobilosti podľa zákona č. 138/2010 Z. z., garantujú platnosť doteraz vydaných osvedčení a vykonaných skúšok a upravujú proces odovzdania dokumentácie súvisiacej s odbornými spôsobilosťami lesníckej komore. 
K čl. VI
Účinnosť návrhu zákona sa navrhuje jednotne pre všetky články od 1. januára 2027. Navrhovaný termín účinnosti poskytuje dostatočne dlhú legisvakančnú lehotu na oboznámenie sa so znením tohto zákona a adresátom novej právnej úprave dostatok času na prispôsobenie svojich právnych pomerov.

